KOMISIJAS ĪSTENOŠANAS REGULA (ES) 2022/1916

(2022. gada 7. oktobris),

ar ko attiecībā uz noteiktiem stādāmiem Juglans regia L. augiem, kuru izcelsme ir Moldovā, groza Īstenošanas regulu (ES) 2018/2019

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2016/2031 (2016. gada 26. oktobris) par aizsardzības pasākumiem pret augiem kaitīgajiem organismiem, ar ko groza Eiropas Parlamenta un Padomes Regulas (ES) Nr. 228/2013, (ES) Nr. 652/2014 un (ES) Nr. 1143/2014 un atceļ Padomes Direktīvas 69/464/EEK, 74/647/EEK, 93/85/EEK, 98/57/EK, 2000/29/EK, 2006/91/EK un 2007/33/EK (1), un jo īpaši tās 42. panta 4. punkta pirmo daļu,

tā kā:

(1) Pamatojoties uz sākotnējo riska novērtējumu, ar Komisijas Īstenošanas regulu (ES) 2018/2019 (2) ir izveidots augsta riska augu, augu produktu un citu objektu saraksts.

(2) Komisijas Īstenošanas regula (ES) 2018/2018 (3) nosaka īpašus noteikumus par procedūru, kas jāievēro, lai attiecībā uz augsta riska augiem, augu produktiem un citiem objektiem veiktu Regulas (ES) 2016/2031 42. panta 4. punktā minēto riska novērtējumu.

(3) Pēc sākotnējā riska novērtējuma Īstenošanas regulas (ES) 2018/2019 pielikumā kā augsta riska augi no visām trešām valstīm tika iekļauti 34 ģinšu un vienas sugas stādāmi augi, starp tiem augi, kas pieder pie Juglans L. ģints.

(4) 2020. gada 4. martā Moldova Komisijai iesniedza pieprasījumu, kurā lūdza atļaut uz Savienību eksportēt tādus vienu līdz divus gadus vecus, potētus stādāmos Juglans regia L. augus un to potcelmus, kuri ir ar kailām saknēm, bez lapām un atrodas veģetatīvā miera stāvoklī. Lūgums bija pamatots ar attiecīgu tehnisko dokumentāciju.

(5) 2021. gada 25. martā Eiropas Pārtikas nekaitīguma iestāde (“Iestāde”) pieņēma zinātnisku atzinumu par preču riska novērtējumu attiecībā uz stādāmiem Juglans regia L. augiem, kuru izcelsme ir Moldovā (4). Iestāde nekonstatēja nevienu minētajiem stādāmajiem augiem relevantu kaitīgo organismu.

(6) 2022. gada 23. jūnijā Iestāde zinātnisko atzinumu grozīja, iekļaujot tajā Xiphinema rivesi (populācijas, ka nav sastopamas ES) kā minētajiem stādāmajiem augiem relevantu kaitīgo organismu, un izvērtēja dokumentācijā aprakstītos riska mazināšanas pasākumus attiecībā uz šo kaitīgo organismu, kā arī aplēsa, cik liela ir iespējamība, ka stādāmie augi no tā ir brīvi. Xiphinema rivesi (populācijas, ka nav sastopamas ES) ir iekļauts sarakstā Komisijas Īstenošanas regulas (ES) 2019/2072 (5) II pielikuma A daļas 4. iedaļā kā Savienības karantīnas organisms, par kuru nav zināms, vai tas Savienības teritorijā ir sastopams.

(7) Saskaņā ar minēto atzinumu uzskata, ka fitosanitārais risks, ko rada tādu līdz divus gadus vecu, potētu Juglans regia L. stādāmo augu un to potcelmu ievešana, kuri ir ar kailām saknēm, bez lapām un atrodas veģetatīvā miera stāvoklī, un kuru izcelsme ir Moldovā, ir pieņemams, ja vien tiek ievērotas Īstenošanas regulas (ES) 2019/2072 VII pielikumā noteiktās importa prasības.

(8) Līdz ar to potētus Juglans regia L. stādāmos augus un to potcelmus, kuri ir vecumā līdz diviem gadiem, ar kailām saknēm, bez lapām un atrodas veģetatīvā miera stāvoklī, un kuru izcelsme ir Moldovā, vairs nebūtu jāuzskata par augsta riska augiem.

(9) Tāpēc Īstenošanas regulas (ES) 2018/2019 pielikums būtu attiecīgi jāgroza.

(10) Lai izpildītu Savienības saistības, kas izriet no Pasaules Tirdzniecības organizācijas Līguma par sanitāro un fitosanitāro pasākumu piemērošanu (6), minēto preču imports būtu jāatsāk pēc iespējas drīzāk. Tāpēc šai regulai būtu jāstājas spēkā trešajā dienā pēc tās publicēšanas Eiropas Savienības Oficiālajā Vēstnesī.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Īstenošanas regulas (ES) 2018/2019 pielikumu groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 7. oktobrī Komisijas vārdā – priekšsēdētāja Ursula VON DER LEYEN

(1) OV L 317, 23.11.2016., 4. lpp.

(2) Komisijas Īstenošanas regula (ES) 2018/2019 (2018. gada 18. decembris), ar ko izveido provizorisku sarakstu ar augsta riska augiem, augu produktiem vai citiem objektiem Regulas (ES) 2016/2031 42. panta nozīmē un sarakstu ar augiem, kuru ievešanai Savienībā fitosanitārie sertifikāti nav nepieciešami, minētās regulas 73. panta nozīmē (OV L 323, 19.12.2018., 10. lpp.).

(3) Komisijas Īstenošanas regula (ES) 2018/2018 (2018. gada 18. decembris), ar ko nosaka īpašus noteikumus par procedūru, kas jāievēro, lai veiktu riska novērtējumu augsta riska augiem, augu produktiem un citiem objektiem Eiropas Parlamenta un Padomes Regulas (ES) 2016/2031 42. panta 1. punkta nozīmē (OV L 323, 19.12.2018., 7. lpp.).

(4) EFSA PLH ekspertu grupa (Eiropas Pārtikas nekaitīguma iestādes ekspertu grupa augu veselības jautājumos), 2021. Scientific Opinion on the commodity risk assessment of Juglans regia plants from Moldova. EFSA Journal 2021; 19(5):6570, 27 lpp., https://doi.org/10.2903/j.efsa.2021.6570.

(5) Komisijas Īstenošanas regula (ES) 2019/2072 (2019. gada 28. novembris), ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (OV L 319, 10.12.2019., 1. lpp.).

(6) Līgums par sanitāro un fitosanitāro pasākumu piemērošanu (SPS līgums), (pieņemts 1994. gada 15. aprīlī, stājies spēkā 1995. gada 1. janvārī; UNTS 1867. sējums, 493. lpp.) Pasaules Tirdzniecības organizācija, https://www.wto.org/english/tratop_e/sps_e/spsagr_e.htm.